6265664c8cb6fdd885afab768f8b740e
Hej Bolius

Vi har den 01.02.21 købt et parcelhus bygget i 1970, af træelement med 1/2 mursten iflg. byggeansøgning.

Vi har oplevet en del lugtgener i huset, Vi har købt en ozongenerator fra Ozoair og en del lugt er væk, dog ikke i køkkenet.

Vi kan se af der på 2 af husets sider ikke er mørtel ved hver ende af hver tredie sten i de 3 nederste rækker. I de vægge, hvor køkken og bryggers ligger, er der ingen huller mellem murstenene. Kan det være årsagen til den grimme lugt, og hvad gør vi???

Det skal siges at vi lufter meget ud og ikke har sparet på varmen i vintermånederne.

mvh Erik og Susanne


Lugtgener trods ozongenerator og udluftning – hvad gør vi så?
bolius.dk
2021.39
Hej Erik og Susanne

Har man lugtgener, skal man finde ud af, hvad de skyldes.

Man bør ikke anvende ozongeneratorer i rum, hvor mennesker opholder sig. De kan være sundhedsskadelige.

I skal finde ud af, om lugten skyldes skimmelsvamp. Og for at få det undersøgt bør I tage fat i en byggeteknisk rådgiver/bygningssagkyndig. Hun/han ville kunne måle fugtigheder i konstruktionerne - måske skal der åbnes op i væggen for at se, om der er skimmelsvamp inde bag overfladerne? Det kan være, at der måske skal etableres en dampspærre?

Træhuse med skalmur kan have udfordringer med fugt i trækonstruktionen.

At der kan være skimmel, betyder ikke, at I vil tage skade af det. Men det bør undersøges.

Mht. den mangelunde fuge, kaldet en udkradset studsfuge, er det noget man anvende i nogle huse før i tiden. Man har siden erfaret, at de har ikke stor betydning. og man anvender det stort set ikke mere. Jeg vil ikke mene at de manglende udkradsede studsfuger kan have betydning for lugtgenerne.   

Men find ud af årsagen til lugten og undlad at bruge ozongeneratoren.  
[Læs mere om ozon og indeklima på sundhed.dk](https://www.sundhed.dk/borger/patienthaandbogen/sundhedsoplysning/indeklima/ozon-og-indeklima/)

